**OBRAZLOŽENJE**

**Uz Nacrt Pravilnika o izmjenama i dopunama Pravilnika o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica**

 Pravilnikom o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica (dalje u tekstu: Pravilnik) regulirani su prostorni i tehnički uvjeti za priređivanje igara na sreću.

 U cilju dodatne zaštite maloljetnika i ranjivih skupina te uvažavajući reakcije javnosti i zaprimljene inicijative predstavnika jedinica lokalne samouprave i Pravobraniteljice za djecu kojima se traži propisivanje restriktivnijih prostornih uvjeta za priređivanje igara na sreću izrađen je prijedlog izmjena i dopuna Pravilnika. Predmetnim izmjenama i dopunama Pravilnika reguliraju se nova prostorna ograničenja za priređivanje igara na sreću u automat klubu, casinu, na uplatnim mjestima kladionica i putem samoposlužnih terminala u ugostiteljskim objektima (propisuju se odredbe o minimalnoj udaljenosti automat klubova i casina te uplatnih mjesta kladionica i samoposlužnih terminala za klađenje od odgojno obrazovnih ustanova i vjerskih objekata).

 Nacrt Pravilnika bio bi objavljen na stranicama portala e-savjetovanje u razdoblju od 15. veljače do 29. veljače 2020. godine. Rok se skraćuje iz razloga hitnosti donošenja navedenog propisa kako bi se u što kraćem roku počeli primjenjivati propisani novi prostorni uvjeti koji reguliraju širenje ove djelatnosti na društveno odgovoran način.